ΓΡΑΠΤΗ ΕΡΩΤΗΣΗ E-4082/00

υποβολή: Ioannis Souladakis (PSE) προς το Συμβούλιο

(10 Ιανουαρίου 2001)

Θέμα: Επάνοδος της Σομαλίας στη σταθερότητα

Οι πρόσφατες εξελίξεις στη Σομαλία βγάζουν τη χώρα από την αναρχία στην οποία βρίσκεται εδώ και δέκα χρόνια. Η τοποθέτηση του Abdiqassim Salad Hassan στο αξίωμα του προέδρου της χώρας είναι το πρώτο στάδιο μιας μακράς και εύθραυστης μεταβατικής περιόδου στην οποία εισέρχεται η Σομαλία, προκειμένου η χώρα να επιστρέψει στη νομιμότητα και στην ειρήνευση. Οι πρώτες αυτές απόπειρες επανόδου της Σομαλίας στη νομιμότητα μέχρι στιγμής στηρίζονται στη συνδρομή αραβικών χωρών. Οι ευρωπαϊκές χώρες μετά τα τραγικά γεγονότα του 1993, που στοίχισαν τη ζωή σε αμερικανούς στρατιώτες, παρέμειναν μακρυά από την περιοχή.

Σκοπεύει το Συμβούλιο να ξεκινήσει κάποια πρωτοβουλία που θα συνδράμει στην προσπάθεια που καταβάλλει η Σομαλία για να εξέλθει από την αναρχία;

Απάντηση

(7 Μαΐου 2001)

Στη δήλωσή της στις 8 Σεπτεμβρίου 2000, η Ευρωπαϊκή Ένωση εξέφρασε τη βούλησή της να αρχίσει διάλογο με τις νέες αρχές της Σομαλίας. Η ΕΕ επιθυμεί ναποστηρίξει τις προσπάθειες της Μεταβατικής Εθνικής Κυβέρνησης για την αποκατάσταση, την ανασυγκρότηση και την παλινόρθωση του κράτους. Προκειμένου να μπορέσει η Ευρωπαϊκή Ένωση ναποστηρίξει πλήρως τις προσπάθειες αυτές, η Μεταβατική Εθνική Κυβέρνηση θα πρέπει να επιδιώξει, με πολιτικά μέσα, το στόχο της βιώσιμης σταθερότητας και ασφάλειας σε όλη τη χώρα και τη δημιουργία αποτελεσματικών και αντιπροσωπευτικών θεσμών.

Η ΕΕ θα εξακολουθήσει να στηρίζει τις δράσεις αποκατάστασης σε όλες τις περιοχές της Σομαλίας όπουφίστανται προϋποθέσεις σταθερότητος.

Η Ευρωπαϊκή Ένωση καλεί τις αρχές του Σομάλιλαντ και του Πούντλαντ να αναπτύξουν εποικοδομητικές σχέσεις με τους θεσμούς που προέκυψαν από τη διαδικασία της Άρτα. Καλεί επίσης επειγόντως την Μεταβατική Εθνική Κυβέρνηση να αρχίσει τακτικό και εποικοδομητικό διάλογο με τις προαναφερθείσες αρχές προκειμένου να αποκατασταθεί η εθνική ενότητα σε κατάσταση ειρήνης και τήρησης των επιτευχθέντων στοιχείων σταθερότητας. Η Ευρωπαϊκή Ένωση προσδοκά ότι η Μεταβατική Εθνική Κυβέρνηση θα δώσει απόλυτη προσοχή στην προετοιμασία νέου συντάγματος που θα σέβεται ως κατευθυντήρια αρχή τον ομοσπονδιακό χαρακτήρα του κράτους.

Επιπλέον, καλεί επίμονα όλες τις πολιτικές ομάδες και τα ένοπλα κινήματα, τα οποία παρέμειναν εκτός της ειρηνευτικής διαδικασίας της Άρτα να συμπράξουν στη διαδικασία αυτή και να συμμετάσχουν στις προσπάθειες αποστράτευσης που έχει αναλάβει η Μεταβατική Εθνική Κυβέρνηση.

Η Ευρωπαϊκή Ένωση εκφράζει ικανοποίηση για τις επαφές που πραγματοποιήθηκαν μεταξύ της Μεταβατικής Εθνικής Κυβέρνησης της Σομαλίας και των χωρών της περιοχής. Η Μεταβατική Εθνική Κυβέρνηση θα πρέπει να δημιουργήσει μια φιλική σχέση με τις γειτονικές χώρες της Σομαλίας, βασιζόμενη στο σεβασμό της εδαφικής ακεραιότητας και της εθνικής κυριαρχίας, καθώς και στην περιφερειακή συνεργασία.

Τον Φεβρουάριο του 2001, η Ευρωπαϊκή Ένωση θα στείλει στη Σομαλία αποστολή τρόικας προκειμένου να αξιολογήσει την κατάσταση της χώρας και να γνωστοποιήσει τις απόψεις της στις αρχές του Mogadishu, του Garowe και του Hargeisa.

Άλλες ειδικές πρωτοβουλίες της ΕΕ όσον αφορά τη Σομαλία εκτίθενται στο Σχέδιο Δράσης για τη Σομαλία, το οποίο καταρτίσθηκε από την Ομάδα Υψηλού Επιπέδου για το Άσυλο και τη Μετανάστευση και εγκρίθηκε από το Ευρωπαϊκό Συμβούλιο της Νίκαιας τον Δεκέμβριο του 2000.